Στη χρεωκοπημένη Ελλάδα, οι φορείς του δημοσίου αυξάνονται και πληθύνονται: Μεταξύ 2015 και 2017 ο ευρύτερος δημόσιος τομέας απέκτησε νέα νομικά πρόσωπα, νέα γραφεία, νέα αυτοκίνητα, νέα έξοδα, νέες διοικήσεις, προέδρους, γραμματείς, κλητήρες, περιφερόμενους με ή άνευ ειδικότητας.

Οι φορείς του δημοσίου

Ένα ενδιαφέρον αποτύπωμα της κατάστασης αυτής επιχειρεί ο Πάσχος Μανδραβέλης στην «Καθημερινή» της Κυριακής. Σύμφωνα με τα επίσημα στοιχεία που παρουσιάζει, τη διετία 2015 – 2017:

Οι φορείς του Δημοσίου αυξήθηκαν κατά 64,75%

Τα Νομικά Πρόσωπα του δημοσίου (πλην της Τοπικής Αυτοδιοίκησης) αυξήθηκαν κατά 13,39%. Το 2015 ήταν 1.068 και στο τέλος του 2017 καταγράφηκαν 1.211.

Συνολικά δημόσιοι φορείς και Νομικά Πρόσωπα αυξήθηκαν κατά 290.

Το ενδιαφέρον είναι ότι το κράτος δεν γνωρίζει με ακρίβεια τους φορείς του. Τον Ιούνιο του 2017 εκδόθηκε το «Μητρώο Υπηρεσιών και Φορέων της Ελληνικής Διοίκησης», ένα έντυπο 92 σελίδων. Αλλά όπως ομολογούν οι συντάκτες του, το μητρώο αυτό «εμπεριέχει σχεδόν (sic!) το σύνολο των φορέων που σχετίζονται με την έννοια του δημοσίου». Και αυτό το «σχεδόν» το αιτιολογούν από το γεγονός ότι «η διοικητική πραγματικότητα έχει έντονο δυναμικό χαρακτήρα»

Με δυό λόγια

Τουλάχιστον υπάρχει κάτι στο δημόσιο με «έντονο δυναμικό χαρακτήρα». Είναι οι κατά καιρούς προσλήψεις των ημετέρων στους υφιστάμενους «φορείς». Και αν δεν επαρκούν οι «φορείς», δημιουργούμε νέους.